**Lesotho: Bophethahatsi ba litokelo tsa mantlha tsa botho ho tsa metsi le bohloeki ho bohlokoa kholong ea botho, ho bolela setsebi sa Machaba a Kopaneng**

GENEVA / MASERU (15 Tlhakola 2019) – Setsebi sa tsa Machaba a Kopaneng sa litokelo tsa mantlha tsa botho se kopile ‘muso oa Lesotho ho beha kapele-pele lethathamong la tsoelopele ea naha, metsi, bohloeki le bophelo bo botle, le ho sebelisa moralo oa litokelo tsa mantlha tsa botho ho tsa metsi le bohloeki ho akofisa tsoelopele ea sechaba sa Basotho.

“Likhaello tse ‘maloa phumantšong ea metsi, bohloeki le bophelo bo botle li tsukutla haholo bophelo bo botle le maphelo a sechaba sa Basotho. Metsi le bohloeki li ka sitisa ntlafatso ea bophelo ba batho, ho etsa khetho ea mokhoa oo ba ka phelang le ho matlafatsa bolokolohi ba bona,” ho bolela Mophatlalatsi enoa ea khethehileng, Léo Heller, ha a bua ka metsi le bohloeki, moo a neng a fana ka  [statement](https://www.ohchr.org/EN/NewsEvents/Pages/DisplayNews.aspx?NewsID=24161&LangID=E) qetellong ea lipatlisiso tsa hae.

“Lesotho mona, metsi, bohloeki le bophelo bo botle ke khubu ea bofuma ba sechaba sa Lesotho moo batho ba babeli ho ba bararo ba futsanehileng. Tlhokahalo ea litšebeletso tsena ho baka le ho eketsa bofokoli, haholo ho ba se ntse ba le tlokotsing:  likhutsana, batho ba phelang le tšoaetso, malapa a boliseng ba basali, basali le banana ba phelang maloting le batho ba phelang libakeng tse sa fihleleheng ha bobebe,” ho rialo setsebi.“Ho tataisoa ke moralo oa litokelo tsa mantlha tsa botho ho ka thusa Lesotho ho fumana litlhokahalo tse ka sehlohong tsa metsi le bohloeki ho kenyeletsa le lintlha tse amang ba fokolang tse kang teka-tekano, ho hloka khethollo le ho se koteloe ka litaba.”

“Ho hlompha tokelo ea mantlha ea botho e amanang le bohloeki ho bolela hore banana ba Basotho ba ke ke ba hloloa ke ho ea sekolong hobane ba sena mesangoana e sebelisoang ha ba le linakong tsa bona. Ho bolela hape hore bana ba Basotho ba ka tlaase ho lilemo tse hlano ba ke ke ba ithusetsa kantle feela moo lithaka tsa bona li ba bonang. Matloana a ntlafalitsoeng (VIP) le ona a tla hlokomeloa a be a sebelisoe ke batho,” ho tiisa Mophatlalatsi enoa ea khethihileng.

“Setsebi sena sa tsoela pele sa re “Ho phethahatsa tokelo ea metsi ele ntho ea nnete sebakeng sa Basotho ho bolela hore maemo a matle le phumantšo ea metsi, e le lintlha tsa bohlokoa tsa bophelo li tla phethahala. Basali ba Basotho ba ke ke ba hlola ba ea libakeng tse hole ebile li sa bolokeha ho ea kha metsi. Ka sehlohong, ho bolela hore sechaba sa Basotho se tla ikemela se be se be le bolokolohi,”a rialo ha tsoela pele setsebi.

“Bophethahatsi ba litokelo tsa mantlha tsa botho tsa metsi le bohloeki bo tla boela bo thusa hore litlhoko tsa sechaba li tsebahale. Bo tla bolela hore tlhokahalo ea litšebeletso tsena libakeng tsa thuto naha ka bophara, libakeng tsa sechaba le metseng ea maloti e otliloeng ke komello le eona e tla tsebahala,” ho rialo Ntate Heller.

Setsebi sa tiisa hore, “Hoa hlokomeleha hore katamelo ea litokelo tsa mantlha tsa botho ho ka arabela boemo bo hlobaetsang ba metse e ahiloeng pela matamo a maholo a metsi empa metse eo eona e sena metsi. Matamo a ‘maloa a Lesotho a fepela Afrika boroa ka metsi, a siea Basotho ba nyoriloe. Matamo a mang a ka maloting le a mabalane ka boroa ho naha a ntseng a le mothating oa tšebetso, a lokela ho hlokomela hore litaba tsena ha li iphete.

“Ho na le litletlebo tse amang litokelo tsa mantlha tsa botho tsa metsi le bohloeki methating e ‘maloa ea merero e meholohali ea matamo a maholo, ho tloha moralong, ho fihla tumellong le tšebetsong, esita le merero ea nakona le ea nako e telele.  Ke kopa ‘muso oa Lesotho ho hlahloba  mothati o mong le o mong o shebile ka kotloloho bohle ba amehileng, le ho tataisa lipuisano ka mahlakoreng a mabeli le hore litaba li phatlalatsoe,” a rialo.

Ntate Heller o tla fana ka tlaleho ho Phutheho e Akaretsang ea Machaba a Kopaneng ka selemo sa kete-peli le leshome le metso e robong a shebile haholo ho ameha hoa merero e meholohali  litokelong tsa mantlha tsa botho tsa metsi le bohloeki- ntlha ea bohlokoa e amanang le phumantšo ea metsi sechabeng sa Lesotho.

Mophatlalatsi ea khethihileng a boela a nahana theho ea Komisi ea Naha ea Litokelo tsa Mantlha tsa Botho Lesotho. “Ke lakatsa eka Komisi e ka thehoa ka potlako ho shebana le lintlha tsa moruo, botho le litokelo tsa moetlo ‘me e phethe bolisa ba eona ka boikemelo le bolokolohi ho netefatsa hore litokelo tseo lia hlomphuoa”.

Ketelong ea hae ea libeke tse peli, Ntate Heller o kopane le baemeli ba ntlo-kholo le literekeng, mekhatlo ea machaba le bafani, makhotla a metse le litho mekhatlong ea sechaba. O boetse a bua le batho ka bomong libakeng tse maloting le mabalane, a chakela malapa, likolo, litsi tsa kokelo, lichankane  le likereke literekeng tsa Mafeteng, Maseru, Mohale’s Hoek, Mokhotlong, Thaba-Tseka le Quthing.

Mophatlalatsi ea khethehileng o tla fana ka tlaleho e feletseng ea lipatlisiso tsa hae le likhothaletso  Lekhotleng la Litokelo tsa Mantlha tsa Botho ka Loetse selemong sa kete-peli, leshome le metso e robong ‘me o tla boela a hlahloba tsoelopele litokelong tsa mantlha tsa botho tsa metsi le bohloeki, Lesotho.

LI FELLA MONA

***Ntate Léo Heller*** *(Brazil) o khethiloe ka Pulungoana selemong sa kete-peli le leshome le metso e mene e le mophatlalatsi ea ikhethang oa litokelo tsa mantlha tsa botho tse amanang le phumantšo ea metsi a hloekileng le bophelo bo botle (*[*Special Rapporteur on the human rights to safe drinking water and sanitation*](http://www.ohchr.org/SRwaterandsanitation)).*Ke mofuputsi letloleng la Oswaldo Cruz, Brazil. Pele ho moo e ne e le moruti oa sekolo se phahameng  lefapheng la Bohloeki le Tikoloho mane junifesiting ea muso ea Minas Gerais, Brazil ho tloha ka selemo sa sekete, makholo a robong le mashome a robong ho isa ka selemo sa kete-peli le leshome le metso e mene.*

*Sala morao Mophatlalasi a Ikhethang  ho* [*Twitter*](https://twitter.com/srwatsan?lang=en) *le* [*Facebook*](http://www.facebook.com/srwatsan)

*Baphatlalatsi ba Ikhethang ke karolo ea se tsebahalang e le Litsamaiso tse Ikhethang (*[*Special Procedures*](https://www.ohchr.org/EN/HRBodies/SP/Pages/Welcomepage.aspx)) *tsa Lefapha la Litokelo tsa mantlha tsa botho. Litsamaiso tse Ikhethang, karolo e kholohali e ikemetseng ea litsebi ka hara morero ea litokelo tsa mantlha tsa botho, ke lebitso le akaretsang la Lekhotla le ikemetseng la liphuputso le mekhoa ea tšalo-morao e shebanang le litaba tse ikhethollang tsa naha kapa lintlha tse hlahellang  likarolong tsohle tsa lefatše.*

*Litsebi tsena tsa Litsamaiso tse Ikhethang li sebetsa ka boithaopi; ha se basebeletsi ba tsa Machaba a Kopaneng ‘me ha ba fumane  moputso mosebetsing ona oa bona. Ke batho ba itšebeletsang ba ikemetse ho tsoa ‘musong kapa mokhatlong.*

*Litokelo tsa mantlha tsa botho ho tsa Machaba a Kopaneng, Leqephe la naha-* [*Lesotho*](https://www.ohchr.org/EN/countries/AfricaRegion/Pages/LSIndex.aspx)

***Sebakeng sa lintlha tse ling le likopo tsa bophatlalatsi, o ka letsetsa:***

*Nakong ea tšebetso: ‘M’e Ahreum Lee +41 79-752 0485 /* [*ahreumlee@ohchr.org*](mailto:ahreumlee@ohchr.org)

*Sebakeng sa litlhakisetso tsa bophatlalatsi tse amanang le litsebi tse ling tsa Machaba a Kopaneng o ka letsetsa:*

*Ntate Jeremy Laurence, Litokelo tsa mantlha tsa botho ho tsa Machaba a Kopaneng-Lefapheng la Bophatlalatsi (+41 22 917 9383 /  [jlaurence@ohchr.org](mailto:jlaurence@ohchr.org)*

Ukhathatsehile ke lefatše leo re phelang ka hara lona? **EMELA litokelo tsa motho e mong kajeno.**

#EMELAlitokelotsamantlhatsabotho ‘me o chakele leqephe la marangrang ho <http://www.standup4humanrights.org>